《晚晴》
宋代·舒岳祥

九十日春长雨雪，喜君今日咏新晴。
绿阴四面招人坐，芳草前头试我行。
少驻飞花终有别，爱听啼鸟忽无声。
东坡已作秋阳赋，欲赋春阳恨未成。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。